ગુરુ અને શિષ્ય પરંપરા ભારતીય જીવનદર્શનનો મહાન આદર્શ છે. આ પેઢી જે જાણે છે તે આગળની પેઢીને આપે. આગળની પેઢી તે વધારીને તેનાથી આગળની પેઢીને આપે. આમ જ્ઞાન અને વિજ્ઞાનની પરંપરા વહેતી રહે. ધર્મનો મૂળ આદર્શ યતોઽભ્યુદયનિ:શ્રેયસ:, જેનાથી વિકાસ અને શ્રેય બેઉ સધાય તે છે. ગુરુ-શિષ્ય પરંપરા ધર્મના આ ઉદ્દેશને ચરિતાર્થ કરવાનું ઉત્તમ સાધન છે. સમાજમાં જ્ઞાન અને નીતિમત્તાના આદર્શોનો દીપક જલતો રહે તે માટે કોઇએ તેની વાટ સંકોરવી રહી અને કોઇએ ઉંજણ પૂરવું રહ્યું.